Grapjas gaan ma word; sangeres verwag tweede spruitJulia met haar swanger magie. (Foto: Instagram/Julia Anastasopoulos) Die ooievaar doen al weer sy rondes onder Suid-Afrikaanse bekendes. Die aktrise Julia Anastasopoulos, beter bekend as Suzelle DIY en Tali van die Showmax-treffer Tali’s Wedding Diary, het Sondag op Instagram aangekondig sy is swanger. Dit is haar en haar man, die vervaardiger Ari Kruger, se eersteling. Anastasopoulos het ŉ pragfoto van haar met haar swanger magie op Chapmanspiek in Kaapstad gedeel. Die gewilde Afrikaanse sangeres Andriëtte Norman het Maandagoggend op Instagram ŉ foto gedeel van die jongste uitgawe van Huisgenoot se voorblad. Norman en haar seuntjie, Graham, pryk op dié skattige voorblad en verklap ook dat sy weer swanger is. Die Huisgenoot-voorblad met Andriëtte en haar seuntjie, Graham. (Foto: Instagram/Andriëtte Norman) “Dankie, Huisgenoot, vir die mooi voorblad,” het die sangeres geskryf. “Dis vir my ŉ baie spesiale een met my bababeer.”